lugu ilmus Saare maakonna ajalehes Meie Maa 24. juulil 2012
Rahulolev teise kiirusega Eesti 2 
Paari nädala eest oli minu arvamusloo teemaks rahulolev teise kiirusega Eesti. Tundub, et ei jõudnud pärale. Proovin veel kord. 
Alustan seekord ESIMESE KIIRUSEGA EESTIST –  lihtsustatud kontsentraadiga heaoluühiskonna elumudelist. 
Sa alustad iseseisvat elu ja sinu esimeseks eesmärgiks on loomulikult hea palgaga meeldiv töökoht. Sa oled veendunud, et hea töökoht saab olla ainult linnas. Sa oled nutikas – üürikorteri asemel soetad panga abiga isikliku korteri. Loomulikult ei saa sa taluda vana autoga sõitmise häbi – seega vajad veel üht pangalaenu või nn liisingut. Sa töötad 11 kuud aastas, 5 päeva nädalas ja tavaliselt lõpevad sinu tööpäevad kell 17. Järgneb suurkaupluse külastus, milleks Kuressaares ei kulu palju aega. Tallinna elanik saabub koju kella 18-19 paiku. Valmistad õhtusöögi või teed mõne koduse toimetuse. Õhtustad kella 20 paiku ja ülejäänud aja täidab tavaliselt TV. 
Loomulikult saab sinust pereinimene. Kuna sinu töökoht on sulle tähtis (pangalaen!), viid oma lapsed varakult lasteaeda. Võib-olla tunned sel hetkel isegi pingelangust, kuna tööl käia on lihtsam kui kodus majapidamise ja lastekasvatamise koormust taluda. Hommikud muutuvad veidi närvilisemaks, kuna päevaks valmistute mitmekesi. Ka õhtuti on sinu korteris rohkem „tööd“ ja vähem aega iseendale.
Et enda jaoks aega võita, ostad lastele arvuti ja kodune TV pakett sisaldab rohkesti lastefilmide kanaleid. Küllap otsid lastele mingi hobitegevuse kutselise juhendaja käe all, mis loodetavalt millalgi au ja uhkust võiks tuua. 
Halvimal juhul avastad, et lapsed kasvavad mitte sellised, nagu oled lootnud. Võib-olla kimbutavad sagedased haigused või leiavad arstid mingi pikemat hoolt vajava häda. Näiteks hüperaktiivsuse (mille esinemissageduses ma kahtlen). Võib-olla süüdistad soovimatute käitumisomaduste tekkes laste mängukaaslasi, nende vanemaid, õpetajaid, kasvatajaid või veel kedagi. 
Kui aga töökoht ei luba rahuldava suurusega elamispinda soetada, alustad vähemaga. Kindlasti teed oma minimalistlikus korteris korraliku remondi. Kui pere kasvab, otsustad progresseeruda ja remondid järgmise korteri. 
Korterielu vahelduseks hangid mõne laguneva maakodu ja pingutad selle korrastamiseks. Sõidad nädalavahetustel maale ja kasvatad veidi aiasaadusi. 
Tunnistan ausalt, et minul on „progresseerumine“ linnatingimuste suurematele elamispindadele vähe rahuldust toonud. Kogu pere vee ja kanalisatsiooni arved tundusid absurdsed, elektrikulu nagunii. Elu koosnes hulgast ASENDUSTEGEVUSTEST. 
…
TEISE KIIRUSEGA EESTI
(Visiooni eesmärgiks on valikute avardamine. „Esimese kiirusega“ edukas Eesti peab püsima! Mitte midagi ei tohiks kergekäeliselt lammutada, kuna tulemust ei ole võimalik ette aimata!)
Juba algkoolis oli sinu matemaatikaülesannete sisuks üksikisiku ja pere eelarve. Vastavalt hariduse lisandumisega muutusid tekstülesanded keerulisemaks. Millalgi arvutasid liitintresse ja said teada, kuidas toimib kaasaegne rahandus ning miks tekivad majanduskriisid. Sulle selgitati, et inimesed on unistanud kergema elu otsingul tööst kontorites – ärijuhtidena, ametnikena, müüjate-vahendajatena, kuid elutähtsaid väärtusi loob TOOTMINE. Te vaidlesite sõpradega sageli pikki tunde, miks ühel või teisel tootmisettevõttel halvasti läheb ja mida võiks teha teistmoodi. Mitmed sinu klassikaaslased leidsid endale varakult huvitegevuse, uurides ravimtaimi, aiasaaduste kasvatamist, ehitust, autode ja muu tehnika remontimist ning eriti seda, millised tooted on vastupidavamad. Te käisite klassiga sageli vaatamas, kuidas üks või teine toode valmib või kuidas midagi remonditakse. Põnevate oskuste valdajad olid tihti külaliseks koolimajas.
Sinu õpetajad julgustasid sind küsimusi püstitama ja ise Internetist vastuseid otsima. Sa mõistsid keeleoskuse tähtsust ja laadisid enda kaasaskantavasse MP3 pleierisse muusika asemel keeleõppesalvestisi, kuid ka teisi õppetunde. Sind huvitas terviklik vaade inimkonna ajaloole. Sa ei rahuldunud ainult mõne üksiku autori kirjutatuga, vaid otsisid ise sündmuste vahel loogilisi seoseid või avastasid, et ahnuse küüsi sattunud on sageli üldsusele edukalt valetanud.
Sa mõistsid tervisliku eluviisi tähendust ja õppisid nautima enda keha jõudu ning vastupidavust. Sinus püsis tahe lapsepõlve liikumisrõõmu säilitamiseks. 
Kui alustasid iseseisvat elu, liitusid maaelanike kogukonnaga, kelle juures olid leidnud põnevaid tegemisi juba kooliajal. Sulle kingiti 2 hektarit maad. Kuna paremad platsid olid juba hõivatud, tuli sulle appi ühistegevusena soetatud võimas ekskavaator ja sinu maatüki soisest osast sai kena metsajärv ning järvest kaevatud pinnasest künkake maja ehitamiseks. 
Sa siirdusid 2-3 aastaks tööle välismaale ja kogusid majaehituseks 30000 EUR. Lihtsa ahi- ja pliidiküttega 8,5x11 m välismõõtudega maamaja kandekonstruktsioonid valmisid talgutööna. Enamiku ehitustöid tegid ise, kuna optimeeritud maja projekt oli varustatud nii täiuslike jooniste, fotode ja õppevideotega, et millegi valesti tegemine oli välistatud. Paljusid töid olid õppinud juba koolis ja loomulikult tuli ehitusele sagedasti abilisi, et üheskoos toredat päeva veeta.
Mitme külakogukonna ühispanusena ostetud korraliku põllumajandustehnika abil tehti mahukamad põllutööd. Enamiku taimsest toidust kasvatasid enda põllumaal, kuid talvekartuli ja muu juurvilja jaoks oli rajatud põld ühisele maale. Kogukonda oli sattunud neid, kellel huvitegevuse ja lapsepõlvekogemuse najal koduloomadega askeldada meeldis ja nii tuli ka piim ühistööna ehitatud laudast. Ka leiba tegite ise. Ühe külaelaniku hobiks oli erineva maitsega juustusortide valmistamine ja teisel marjaveini ning mahlade tegemine. Eesti oma masinaehitustehas valmistas lihtsalt paigaldatavaid odavaid tuulegeneraatoreid ning nende komponente ja te otsustasite mõned ka endile püstitada. Et tehnika loodusvaadet ei rikuks, peitsite oma generaatorid ajaloolist keskkonda meenutavate pukktuulikute sisse. 
Kuna kõike ise toota ei saa, tuli kogukonnal ka RAHA TEENIDA. Lihtsate maamajade põhjalikult testitud ehitustehnoloogia alusel rajasite suuremad tootmishooned. Et teie hulgas ühtki ettevõtlushuvilist ei leidunud, meelitasite ühte hoonesse linnas paikneva õmblustööstuse ja teise elektroonika koostetehase alltöötoad. Vahetustega töö korraldasite vastavalt töötajate soovidele – mõnele meeldis käia tööl paar päeva nädalas, teisel töötada terve nädala ja kaks nädalat eemal viibida. Vanematele inimestele sobis poole päeva kaupa töötamine. Kuna raha oli vaja põhiliselt rõivaste, mootorikütuse, tehnika ja mõne toiduaine ostmiseks, ei tulnud kellelgi töötada täis-tööajaga. Teilt tootmisruume rentivad ettevõtjad olid rahul, kuna puhanud ja üksteist usaldavate töötajate tehtu ületas stressis vaevlevate vabrikutööliste töökvaliteeti. 
Tahaksin kirjutada pikemalt, kuidas te kogukonna lastele koosõppimise ruumid ehitasite ja kuidas teid sageli külastasid huvitavad õpetajad (õpetajate rotatsioon!). Teadmiste kontrollimise ja igapäevase suunamise töö tegite loomulikult ise – täpselt nii, nagu see kunagi hoolivates peredes toimus, kui kooliklassid suured olid ja õpetajatel kõigi laste jaoks piisavalt aega ei jätkunud…
TEIST EESTIT ei saa olla?! Kuna naaber on loll ja kiuslik! Tegelikult polegi temaga suhelnud, kuna juba tema vanaisa oli… Kooliõpetaja aga käsib täpselt õpikus kirjutatut vastata või kirjaliku töö korralikult teha, kuna täpselt nii sai temast tubli õpetaja ja nii on ettenähtud!? Ja ka ajalugu on meil nüüd õige – varem oli vale, aga nüüd on päris! Ja üldse ei ole hea selliste asjade peale mõelda…